**1. helyezett**

**Párkányi Domonkos 10.C**

**Felkészítő tanár: Gortva János**

**Valóban sötét volt a sötét középkor?­ – avagy mit tanít nekünk Assisi Szent Ferenc Naphimnusz című költeménye**

Valóban sötét volt a középkor, vagy csak mi látjuk sötétnek? Ez a kérdés fogalmazódott meg bennem Assisi Szent Ferenc Naphimnusz című himnuszát elolvasva, amelyben párhuzamot találok a mai és középkori gondolkodás között.

Az utókor a középkorra sötétként tekint. De miért is? Ahol sötétség van, ott fény sincs. A középkori gondolkodás középpontjában egyértelműen a vallás állt mint fő eszme. Az emberek mindenüket az egyháznak és Istennek szentelték és egész életükben a halál utánra, az üdvösségre készültek. A környezetük nem foglalkoztatta őket, ezáltal el is hanyagolták azt. Az utcák mocsokkal és szeméttel telítettek voltak, az általános higiénia nagyon rossz volt a városokban. Ezt láthatta meg Szent Ferenc, aki a Ferences-koldulórend alapítója volt.

Assisi Szent Ferenc életét az Úrnak szentelte, az ő igéit terjesztette. Ám sokakkal ellentétben nagyon érdekelte és boldoggá tette a természet. Meglátta a minket körülvevő kincseket, amelyekre rokonként tekintett. Mindenben meglátta a szépséget és Isten kezének művét. Ezt fogalmazta meg Naphimnusz című művében is, amely dicsőítő ének formájában magasztalja természetünk elemeit.

*„Áldott légy, Uram, Földanya-nénénkért,*

*Ki minket hord és enni ad,*

*És mindennémű gyümölcsöt terem,*

*Füveket és színes virágokat.”*

A versben azt is észrevettem, hogy az elemeket az ember testvéreinek tekinti, ezzel is azt hangsúlyozva, hogy Isten egyenlő rangúnak teremtett minket a világra. A költő köszönetet mondott Istennek, amiért megteremtette a világot és vele együtt miket, hogy részesei lehessünk ennek a csodának. A versben megszólítja és megszemélyesíti többek közt a vizet, a tüzet és a Holdat. A műben csupa pozitív tulajdonságot halmoz fel, ezzel is a világosságot szimbolizálva. Mindezek mellett a halált is említi, viszont érdekes módon pozitívan tekint rá. Ferenc azt mondja, hogy ne féljünk a haláltól és békére lelve várjuk azt. Sajnos a mai világunkban is sok a „sötétség”. Az emberiség egymással áll viszályban, háborúzik és ezáltal megfeledkezik a békéről, ahogyan a természetéről is. Szennyezi a vizeket, a levegőt és szinte mindent, ami körül veszi. Ezen a ponton ér össze az, amit Szent Ferenc vélt felfedezni az ő világában, és ami most történik az én világomban. Az ember nem figyel a természetre, sőt még inkább megfeledkezik róla, mint a középkor idején. Erre próbál minket figyelmeztetni Assisi Szent Ferenc, aki már valószínűleg akkor láthatta előre ennek a viselkedésnek a következményeit.

Visszatérve a címben feltett kérdésre: tényleg sötét volt a középkor? Esetleg csak külső szemmel látjuk annak? Szerintem talán azért lehet sötétnek nevezni, mivel az akkori ember látta sötéten a maga körüli világot. A mi korunkat a következő évszázadok nemzedékei fogják megítélni. A mi dolgunk pedig az, hogy ne sötét XXI. századra emlékezzenek majd.